Document ID: 32013R0405

KOMISIJAS ĪSTENOŠANAS REGULA (ES) Nr. 405/2013
(2013. gada 2. maijs),
ar ko atver Savienības tarifu kvotas Peru izcelsmes lauksaimniecības produktiem un paredz to pārvaldību
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2012. gada 31. maija Lēmumu 2012/735/ES par to, lai Savienības vārdā parakstītu un provizoriski piemērotu Tirdzniecības nolīgumu starp Eiropas Savienību un tās dalībvalstīm, no vienas puses, un Kolumbiju un Peru, no otras puses, (1) un jo īpaši tā 6. pantu,
tā kā:
(1)
Ar Lēmumu 2012/735/ES Padome ir pilnvarota Savienības vārdā parakstīt Tirdzniecības nolīgumu starp Eiropas Savienību un tās dalībvalstīm, no vienas puses, un Kolumbiju un Peru, no otras puses (“nolīgums”). Saskaņā ar Lēmumu 2012/735/ES šis nolīgums jāpiemēro provizoriski, kamēr nav pabeigtas procedūras tā noslēgšanai. Nolīgumu provizoriski piemēro no 2013. gada 1. marta.
(2)
Nolīguma I pielikuma 1. papildinājuma B iedaļas 2. apakšiedaļā ir ietverts grafiks ES tarifu atcelšanai attiecībā uz Peru izcelsmes precēm. Tajā ir paredzēts piemērot tarifu kvotas vairākiem konkrētiem izstrādājumiem. Tādēļ šiem produktiem jāatver tarifu kvotas.
(3)
Tarifu kvotas pārvaldāmas, ievērojot rindas kārtības noteikumu saskaņā ar Komisijas 1993. gada 2. jūlija Regulu (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (2).
(4)
Lai izmantotu tarifu koncesijas, būtu jānosaka prasība uzrādīt attiecīgo izcelsmes apliecinājumu muitas dienestiem, kā paredzēts nolīgumā.
(5)
Padomes 1987. gada 23. jūlija Regulas (EEK) Nr. 2658/87 par tarifu un statistikas nomenklatūru un kopējo muitas tarifu (3), kas grozīta ar Komisijas Īstenošanas regulu (ES) Nr. 927/2012 (4), I pielikumā ir iekļauti jauni KN kodi, kas ir atšķirīgi no nolīgumā minētajiem. Tādēļ jaunie kodi būtu jāatspoguļo šīs regulas pielikumā.
(6)
Tā kā nolīgumu piemēro no 2013. gada 1. marta, šī regula jāpiemēro no tās pašas dienas.
(7)
Šajā regulā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO REGULU.
1. pants
Peru izcelsmes precēm ir atvērtas Savienības tarifu kvotas un uzskaitītas pielikumā.
2. pants
Muitas nodokļus, ko piemēro pielikumā uzskaitīto Peru izcelsmes preču importam Savienībā, atceļ šīs regulas pielikumā norādīto tarifu kvotu robežās.
3. pants
Regulas pielikumā minētās tarifu kvotas pārvalda Komisija saskaņā ar Regulas (EEK) Nr. 2454/93 308.a-308.c pantu.
4. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2013. gada 1. marta.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 2. maijā

Labels: 3
18
6